Jyrki Yrttiaho ja Markus Mustajärvi erotettiin vasemmistoliiton eduskuntaryhmästä. Kuva: Vasenryhmä

Vasemmistoliitto on päättänyt, että vasenryhmän kansanedustajat Markus Mustajärvi ja Jyrki Yrttiaho eivät voi tulla takaisin puolueen eduskuntaryhmään tällä kaudella.

Mustajärvi ja Yrttiaho erotettiin vasemmistoliiton eduskuntaryhmästä, kun he äänestivät vuoden 2011 eduskuntavaalien jälkeen Jyrki Kataisen hallitusta vastaan. Vasemmistoliitto lähti tuolloin mukaan Kataisen hallitukseen. Erottamisen jälkeen Mustajärvi ja Yrttiaho perustivat eduskuntaryhmäkseen vasenryhmän. He ovat edelleen vasemmistoliiton jäseniä.

Mustajärvi ja Yrttiaho ovat halunneet takaisin vasemmistoliiton eduskuntaryhmään sen jälkeen, kun puolue siirtyi oppositioon viime maaliskuussa.



Eduskuntaryhmän puheenjohtajan Annika Lapintien mukaan virallista pyyntöä ei kaksikolta eduskuntaryhmään tullut. Vasenryhmä on ainoastaan julkisuudessa esittänyt toiveensa pääsystä takaisin.

Vasemmistoliiton puheenjohtaja Paavo Arhinmäen mukaan on tärkeää, että puolueen eduskuntaryhmässä kunnioitetaan yhteisiä näkemyksiä ja pyritään toimimaan yhteisten päätöksien mukaisesti.

Mustajärvi on kolmannen kauden kansanedustaja Savukoskelta. Vuoden 2011 vaaleissa hän oli Lapin vaalipiirin ääniharava. Mustajärvi kertoi heinäkuussa, että hän on ensi eduskuntavaaleissa ehdolla vasemmistoliiton listoilla.